作者:張九齡
標題:故滎陽君蘇氏輓歌詞三首
內容:門緒公侯列，嬪風詩禮行。松蘿方有寄，桃李忽無成。劍去雙龍別，雛哀九鳳鳴。何言嶧山樹，還似半心生。永歎芳魂斷，行看草露滋。二宗榮盛日，千古別離時。竟罷生芻贈，空留畫扇悲。容車候曉發，何歲是歸期。縞服紛相送，玄扃翳不開。更悲泉火滅，徒見柳車回。舊室容衣奠，新塋拱樹栽。唯應月照簟，潘嶽此時哀。